**РЕПУБЛИКА СРБИЈА**

**ГРАД УЖИЦЕ**

**ВЕЋЕ ГРАДСКЕ ОПШТИНЕ СЕВОЈНО**

**III 06-\_\_\_/2022**

**\_\_\_\_\_\_\_.2022. године**

**З А П И С Н И К**

**са 1. седнице Већа Градске општине Севојно одржане 16.06.2022. године у просторијама Градске општине са почетком у 10 часова**

Седници су присуствовали Мирјана Ђурић, председница Градске општине Севојно (председница), заменик председника општине Мијодраг Пејић, чланови Већа: Верица Маричић, Миливоје Јеремић, Борко Вујовић, Милија Кулашевић, Младенко Марковић и Живан Ршумовић, председник Скупштине Градске општине Севојно Никола Гогић и начелница Управе Биљана Старовла. Члан Већа Игор Мариновић је унапред најавио изостанак.

Председница је замолила присутне већнике да се изјасне о записнику са 64. седнице Већа.

За реч се јавио Младенко Марковић: Донели смо одлуку на задњој седници да се таблети који су добили одборници и већници расходују, а у записнику стоји да ће се о томе касније разматрати.

Биљана Старовла: речено је да се види да ли може да се расходује, нико не жели враћање таблета, али треба видети на који начин да се то уради.

У дискусији су реч узели Кулашевић, Верица Маричић, Пејић је поставио питање да ли одборници и већници који су реизабрани могу да користе таблете које имају, или и њихови треба да се расходују, јер од чланова већа нови је само Живан Ршумовић.

После краће дискусије Записник је једногласно усвојен.

Председавајућа је предложила следећи дневни ред:

1. **ДЕФИНИСАЊЕ ПОСЛОВА И ОБЛАСТИ КОЈИМА ЋЕ СЕ БАВИТИ ЧЛАНОВИ ВЕЋА ГРАДСКЕ ОПШТИНЕ СЕВОЈНО**
2. **РАЗМАТРАЊЕ ПРЕДЛОГА ЗА ПОВЕЋАЊЕ ЦЕНЕ ВОДЕ ЗА ВОДОВОД „ГАЈЕВИ - ЉУБАЊЕ“**
3. **ДОГОВОР ОКО УЧЕШЋА ГРАДСКЕ ОПШТИНЕ СЕВОЈНО НА 57. МОСИ**
4. **ПРАВДАЊЕ СРЕДСТАВА ЗА 2. КВАРТАЛ ЗА ФК СЕВОЈНО**
5. **ОДОБРАВАЊЕ СРЕДСТАВА ЗА 3. И 4. КВАРТАЛ ЗА ФК СЕВОЈНО**
6. **ИНФОРМАЦИЈЕ ОКО УДРУЖИВАЊА СРЕДСТАВА СА ГРАЂАНИМА**

Дневни ред је једногласно усвојен.

Прешло се на рад по дневном реду**.**

1. **тачка дневног реда**

Председавајућа је предложила послове и области којима ће се бавити чланови, и то: Верица Маричић-послови здравства, Милија Кулашевић- област спорта, културе и информисања, Борко Вујовић- заштита животне средине, Миливоје Јеремић- област комуналне инфраструктуре, Живан Ршумовић- привреда, Игор Мариновић – омладина и Младенко Марковић- област пољопривреде. Замолила је већнике да се овим редоследом изнесу своје виђење сарадње.

Верица Маричић: и у прошлом сазиву већа сам обављала ове послове, гледала сам да се изборимо за рад амбуланте, нарочито проблем педијатра. По броју активних картона пробали смо да се изборимо на два лекара у смени. Законски смо ограничени за два педијатра, али покушаћемо да се изборимо да радно време педијатра буде од 09-17 часова. Покушаћемо да обезбедимо састанак са директором Дома здравља, ако не успемо заказаћемо састанак са директором Здравственог центра у вези периодичних прегледа становништва. Ја сам за сваку сарадњу, борићу се како будем знала и умела, никако ван својих овлашћења, све уз вашу сарадњу.

Милија Кулашевић: захваљујем, истим сам се послом бавио и пре, радили смо тимски и виде се резултати, оживели смо фудбалски клуб, довели смо до тога да имамо школу фудбала, карате, све се финансира од стране Градске општине. Имамо нових спонзора, Полет смо добили на коришћење од Града, прављене су манифестације, ту је омладински клуб. Стрељачки клуб Алекса Дејовић је регистрован у граду, али остаје стрељана у школи. Што се тиче културе, јављају нам се 5-6 организација годишње, пензионери, КУД Севојно, певачке групе, дечји фестивал. Реконструисана је стара школа уз помоћ државе, има простора за нове манифестације.

Борко Вујовић: и до сада сам се бавио овим ресором, обишао сам све фирме да видим шта је урађено на тему заштите животне средине, да видим шта је рашчићено, обишао сам сваку улицу, очистили смо. Погледао сам склоништа у Ваљаоници, огранизоване су јавне расправе.

Миливоје Јеремић: обављао сам дужности и мимо свог описа послова. Иницијативу самосталну не можемо да имамо, углавном се ради о удруживању средстава. Град даје 4 милиона и 33% удруживање грађана. Вршили смо одржавање зелених површина, одржавање машина и алата. Наставићу да радим ово, ту сам да помогнем.

Живан Ршумовић: Допуњаваћу се са Вујовићем, покренуо је пројекат за цркву, треба да функционишемо као тим, радимо посао за све нас.

Младенко Марковић: нећу да се хвалим, нисам радио ништа. Све активности везане за пољопривредну производњу се ослањају на Град. Покушали смо да направимо изложбу ракија у августу, али пољопривредници једноставно нису заинтересовани, имају пуно посла. Кад је прослава дана општине, нису заинтересовани за учешће. Морамо их активирати. Јавили су се тек сад у недељу, када им је била мука, односно кад је падао град. Миро, ниси ме до сада контактирала, а очекујеш од нас колективни рад. То и ми очекујемо од тебе. Што се тиче пољопривредника, све путне правце смо им урадили, добили су више за ове 3-4 године него од рата, требамо то искористити, не могу од нас да очекују неку финансијску помоћ, немамо тих могућности.

Мирјана Ђурић је захвалила већницима и отворила дискусију.

У дискусији су узели учешће Пејић, Вујовић, Кулашевић, Пејић је изложио да је у протекле 4 године био већник за привреду, рекао је да немамо много надлежности, нема основа у буџету, и да ћемо покушати да преузмемо неке надлежности.

Након дискусије Мирјана Ђурић се обратила и рекла да ће покушати у раду да помогне максимално. Након дискусије донето је следеће

**РЕШЕЊЕ**

О утврђивању ресора чланов већа Градске општине

-Верица Маричић- ресор здравства;

-Милија Кулашевић-ресор спорта, културе и информисања;

-Борко Вујовић-ресор заштите животне средине;

-Миливоје Јеремић-ресор комуналне инфраструктуре;

-Живан Ршумовић-ресор привреде;

-Игор Мариновић-ресор омладине и

-Младенко Марковић-ресор пољопривреде.

1. **тачка дневног реда**

Разматрање предлога за повећање цене воде за водовод Гајеви – Љубање. Известилац је Милија Кулашевић: Обратио нам се режијски одбор 23.02.2022. и предложио да се повећа цена воде, треба им наша сагласност. Доста имамо приговора на рад режијског одбора, треба да седнемо да неке ствари дефинишемо, пошто користе наша средства. Имају обавезу да нам достављају извештаје, стање контролних и збирних водомера. Мој став је да прихватимо њихов захтев.

Марковић: Колико мене као грађанина кошта кубик воде, а колико њих? И после повећања цене њихова цена је мања од цене коју ми плаћамо.

Кулашевић: нормално је да имају мању цену. Нама све решава „Водовод“ а њима Водовод одржава примарну линију и резервоаре, а сву осталу мрежу одржавају грађани самостално. Ако се појави вишак воде то они поделе између себе.

Затим је Мирјана Ђурић дала предлог на гласање и исти је једногласно усвојен, и донет је следећи

**ЗАКЉУЧАК**

ДАЈЕ СЕ САГЛАСНОСТ на Одлуку Режијског одбора Водовода Гајеви –Љубање број 03-11/22 од 23.02.2022.године за повећање цене воде, и то:

1. Цена воде увећава се са 35,00 динара на 50,00 динара по кубном метру.
2. Трошкови амортизације и доприноса са 150,00 динара увећавају се на 250,00 динара месечно по сваком прикључку.
3. Овај закључак примењује се даном доношења.
4. **тачка дневног реда**

Договор око учешћа Градске општине Севојно на 57.МОСИ. Известилац је Милија Кулашевић: донели смо одлуку да ћемо учествовати, и решење о измени позиције средстава у буџету, јер су средства која су била првобитно опредељена недовољна, реч је о 300.000,00 динара, измењеним решењем смо определили за МОСИ 550.000,00 динара. Пошто ми као општина не можемо да директно финансирамо, треба да се са Спортским савезом закључи уговор, да се пребаце средства до 30.јуна, а Спортски савез их пребацује Туристичком савезу Златар. Разговарали смо са спортским клубовима, учествоваће срелци, атлетика и фудбал, карате и гимнастичари немају сениорске екипе. Учествоваће око 30 учесника. Што се тиче смештаја, колективни у школама је 4 еура, појединачно у становима 9 еура ихрана 13-15 еура. Опрема је наша и превоз. Спотрекс Ариље је дао најповољнију цену за опрему, око 79.000,00, када смо ишли у Соколац превоз смо организовали тако што смо плаћали гориво и ишли приватним аутима. Морамо што пре ући у процедуру, ићи у финансије да нам дају зелено светло да се пребаце средства.

После краће дискусије, информација је једногласно прихваћена.

1. **тачка дневног реда**

Правдање средстава Фудбалског клуба и Карате клуба за 2 квартал. Известиоци су Верица Маричић и Милија Кулашевић. Верица је информисала да су прегледани сви рачуни, и да је све у реду, Фудбалски клуб 250.000,00 динара, а Карате клуб 105.400,00, и по томе може да се одобри следећи квартал.

Милија Кулашевић: Имам допуну. Имамо одлуку о правдању средстава, а Државна ревизорска институција је 2017.године дала примедбу да се не зна ко врши контролу. Радили смо ја и управа, али немамо економисту у управи, неопходно је да неко економске струке буде запослен у управи.

Биљана Стааровла: имамо систем електронских фактура, ја се тиме бавим, треба да направимо упутство о раду трезора, за то треба економиста. Све послове око финансија треба да нам обавља Управа финансија Града док се код нас не стекну услови.

М.Ђурић: да ли је ДРИ 2017. наложила мере?

Кулашевић: јесте, градоначелник је донео решење да нам послове финансија обавља Град, али ми смо странци у граду, зовемо онога кога лично познајемо за све што нам треба.

Н.Гогић: ми смо криви што је тако, ја сам за то да нам се пребаце друге надлежности.

Пејић: или ће нам дозволити пријем економисте, или ће нам они одрађивати те послове. Они су одговорни за нас. Отишли смо у трећу тему, за ово треба посебно заказати седницу Већа.

М.Ђурић: дајем предлог за правдање средстава за гласање: изештаји су једногласно усвојени.

**5.тачка дневног реда**

Одобравање средстава за трећи и четврти квартал за ФК Севојно и за трећи квартал за КК Севојно. Известилац је Милија Кулашевић:Трошкови ФК су већи него што смо до сада давали. Ишли смо код градоначелнице разговарали смо о томе како да доведемо суфинансирање ФК на ниво клубова истог ранга, да добије средства као Јединство. Предложили су неки начин, треба поново ући у процедуру. Слажем се да се ФК исплати 3 и 4 квартал, они на крају године подносе наративни извештај о правдању средстава.

М.Марковић: Ко је сада председник клуба? А.Ћалдовић је дао оставку, ко је у захтеву – секретар. Дићи ћу руку да гласам, али како да их натерамо да се организују, коме дајемо паре?

Кулашевић: по њиховом статуту ако неко поднесе оставку на место председника остаје и даље да врши функцију до избора новог председника. Ћалдовић и даље остаје док га не разреше.

Живан Ршумовић: То је неозбиљно, Мишо је у праву што се тиче ФК, ако годину дана нису изабрали председника ко је усвојио завршни рачун, што нису одржали ванредну седницу? Нелогично је да ФК који има традицију и име нема председника, ради само радом и трудом Жарка.

Пејић: Ја сам у ФК и пратим рад већ 15 година. Председник је дао оставку, али и даље ради, потписује одлуке, паре, завршни рачун, имамо договор са њим да остане до избора следећег. Ко се бави спортом зна да је тешко наћи председника, јер увек фали новац. Наредне седмице ће се одржати скупштина ФК, заказаћемо састанак са новим председником.

М.Ђурић даје предлог за гласање, једногласно су донета два закључка,

**ЗАКЉУЧАК**

**1.** **УСВАЈА СЕ** захтев за пренос средстава Фудбалском клубу „Севојно“ у износу од 500.000,00 динара, за трећи и четврти квартал за 2022. годину, а по основу Решења о расподели средстава са позиције 41 – Одлуке о буџету Градске општине Севојно за 2022.годину III број 400-274-1/22 од 24.05.2022.године.

**2.** Закључак доставити Управи за финансије града Ужица, на даљу процедуру.

**ЗАКЉУЧАК**

**1.** **УСВАЈА СЕ** захтев за пренос средстава Карате клубу „Севојно“ у износу од 75.000,00 динара, за трећи квартал за 2022. Годину, а по основу Решења о расподели средстава са позиције 41 – Одлуке о буџету Градске општине Севојно за 2022.годину III број 400-274-1/22 од 24.05.2022.године.

**2.** Закључак доставити Управи за финансије града Ужица, на даљу процедуру.

**6.тачка дневног реда**

Информације око удруживања средстава са грађанима.

Известилац Пејић. На предходним седницама смо донели одлуке о удруживању, сада обавештавам ко је уплатио.

Дунавска улица Савићи 346.500,00 динара,

Младово Раковићи 108.000,00

Јеремић: Да се укључим, Раковић је поднео захтев за 200 м, обухватио је и двориште, али је комисија излазила, и утврдили смо да буде до уласка у двориште, око 70 м, треба кориговати.

Пејић:

Рујевац Алексићи – одустали

Гајеви – одустали

Видино брдо – 276.000,00, за 170 м овде недостаје једна уплатница од 8.000,00 али је обећано да ће се уплатити до краја недеље

Крак Браће Николић 307.000,00, 150 м

Крсте Смиљанића 77.000,00, 51 м.

Укупно 1.114.000,00 динара, ако дајемо 2/3 онда општина даје 2.228.000,00 динара, и остаје нам 1.700.000,00 динара у буџету.

Само треба видети да ли Град у средства од 4 милиона која су нам додељена рачуна и средства од грађана.

М.Марковић: пракса је до сада била да се на одобрена средства дода 1/3 грађана, Јеремија, објасни нам како је сада.

Јеремић: Бивши председник Иван Марић је рекао да се сада рачуна и њихов новац, а да раније није било тако. Раније смо добијали 3 милиона, а сада су повећали на 4 милиона, али рачунају укупну цифру са ПДВ. Треба да видимо у петак у Граду на колегијуму, да председница разговара на ту тему.

М.Ђурић: Ако они на 4 милиона планирају још 33% од грађана, значи да укупна инвестиција за путне правце износи скоро 6 милиона, питаћу их сутра.

Пејић: предлажем гласање да овај извештај потврдимо да би могли сутра да га шаљемо у град.

М.Ђурић, дајем на гласање, једногласно је усвојен извештај.

**7.тачка Разно**

М.Марковић: Пошто су радови око водовода почели у марту, може ли да се улица А. Вучковића бар једном опере од прашине, оно је неиздрживо, прали су је само једном по налогу надзора.

М.Ђурић: интервенисаћемо

Н.Гогић: Треба интервенисати да се искључи светло у улици Мишића, гори 24 сата.

М.Марковић: предлажем да до следеће седнице Већа прибавите информацију докле се стигло са овим радовима око изградње водовода. Распитао сам се, нова мрежа је урађена, данас и сутра се испира нова мрежа, кад Водовод почиње са изградњом индивидуалних прикључака, има 60 прикључака.

М.Ђурић: Мишо, колико сам те разумела, подизвођачи Водовода су урадили свој посао, остао је само рад Водовода.

Пеја: задња информација коју имамо, причао сам са градоначелницом, Љујић из Водовода је рекао да нема довољно људи.

М.Марковић: Љујић је рекао 01.септембра ће бити готови радови, а градоначелница је изјавила када је долазила да их посети, и када је обилазила радове око амбуланте, да ће се радови продужити за месец дана.

Пејић: ових дана градоначелница иде у Београд, треба да се обезбеде средства за асфалтирање од Србија путева, врше се преговори.

Након ових излагања М.Ђурић је закључила дискусију.

Седница је завршена у 11.40 часова.

Записник водила:

Славица Марић

**ПРЕДСЕДНИК ВЕЋА**

**Мирјана Ђурић**